De er søde. De er små. Men faktisk er de også i fare. Derfor har WWF og den nordjyske pindsvineforsker Sophie Lund Rasmussen fra Aalborg Universitet i bedste evangeliestil gået ud med en, om ikke befaling, så en opfordring til at holde folketælling. På pindsvin. Det skete 12. august, og nu er tallene kommet. Hele 15.000 danskere har tjekket efter - de 1700 har været i Nordjylland - oplyser WWF Verdensnaturfonden, som sammen med Dr. Pindsvin og Sophie Lund Rasmussen er initiativtager på optællingen. Der er fundet 25.000 pindsvin, hvoraf de 12 procent er registreret i Nordjylland. Det vækker begejstring hos Sophie Lund Rasmussen, for det er tal, der - på sigt - skal redde de små dyr fra at uddø. - Jeg kan slet ikke få armene ned. Jeg er taknemmelig og stolt over, at danskere over hele landet tager ansvar for pindsvinene, siger hun. Ud af de 25.000 er 10 procent af de registrerede pindsvin dog døde, og her er der en særlig synder: Trafikken. - Jeg vil se på, hvor der er en stor andel af trafikdræbte pindsvin – såkaldte hotspots for påkørsler – men også på de steder, hvor danskerne slet ikke har fundet pindsvin. Så ser vi selvfølgelig på årsager og løsninger, fortsætter AAU-gæsteforskeren. Det er første gang nogensinde, der laves data på pindsvinebestanden, og det skal efter planen gentages næste sommer.

Referat:
En stor del af pindsvinene er dog døde - her er særligt ét sted synderen.